El Campus Dofí, l’Escola d’Estiu i el Diver Estiu finalitzen amb una gran participació
28 de juliol 2023

![](/media/vbejzqlh/img_8257_c.jpg?width=850&height=566.6666666666666)

Hui, 28 de juliol, han finalitzat els campus d'estiu que s'organitzen des de l'Ajuntament de Sagunt: el Campus Dofí, del departament d'Activitat Física, Salut i Esports; l’Escola d’Estiu, del departament de Joventut i Infància; i el Diver Estiu, del departament de Serveis Socials. Entre tots hi han participat entorn de mil xiquets i xiquetes de la ciutat, facilitant així la conciliació familiar de moltes llars.

«**Ací parlem d'un trident molt potent que des de diferents perspectives pretén donar conciliació familiar, d'una banda, una cosa imprescindible òbviament, i més encara en els temps que corren**», ha assenyalat l'alcalde de Sagunt, Darío Moreno. A més, també ha esmentat els altres vessants positius dels campus d'estiu: «**També parlem de transmissió de valors des de diferents punts de vista: en el Diver Estiu pensat per a persones amb diversitat funcional; en el Campus Dofí centrat en els esports, però també com a via de transmissió d'eixos valors necessaris; i per descomptat en l'Escola d'Estiu**». Amb estos programes, ressalta també Darío Moreno, es millora la qualitat de vida del municipi per l'impacte que tenen sobre centenars de famílies.

Començant pel Campus Dofí, este ha reunit 425 xiquets i xiquetes durant les seues dos etapes. Els i les participants d'este programa han realitzat tot tipus d'activitats esportives i cooperatives tant en el Poliesportiu Municipal (internuclis) com a la platja del Port de Sagunt. «**Els nivells de satisfacció de la ciutadania han sigut alts. Crec que és un servici que està en constant millora i és apreciat per la ciutadania**», ha apuntat el regidor d'Activitat Física, Salut i Esports, Javier Timón, que en relació a això ha afegit que «**anima a continuar treballant i a continuar millorant este programa, que com diem habitualment tant ajuda a la conciliació familiar i laboral i que també ens ajuda a promocionar l'oci actiu per part de tots els xiquets i xiquetes**».

![](/media/o2xp2g2e/img_8078_c.jpg?width=850&height=566.6666666666666)

![](/media/xcink4kf/img_8126_c.jpg?width=850&height=566.6666666666666)

![](/media/uwsijh01/img_8217_c.jpg?width=850&height=566.6666666666666)

L’Escola d’Estiu ha comptat amb la participació de 550 xiquets i xiquetes, repartits en cinc centres escolars: CEIP Ausiàs March i CEIP José Romeu, a Sagunt; i CEIP Tierno Galván, CEIP Mediterrani i CEIP María Yocasta al Port de Sagunt. Eixe campus també ha inclòs activitats a la platja del Port de Sagunt. El regidor de Joventut i Infància, Roberto Rovira, posa èmfasi en el fet que este campus servix «**per a garantir eixa conciliació familiar i com a aprenentatge per als xiquets i xiquetes durant l'estiu en matèria mediambiental, en matèria del nostre patrimoni cultural, dels nostres recursos de la ciutat, de conéixer la comarca, de conéixer els mercats de la ciutat, d'anar a la platja, etcètera**».

![](/media/ym4nbgvf/img_7306_c.jpg?width=850&height=566.6666666666666)

![](/media/kael0cek/img_8415_c.jpg?width=850&height=566.6666666666666)

![](/media/wzpi2ztv/img_8394_c.jpg?width=850&height=566.6666666666666)

Finalment, un total de 15 persones han participat en esta edició del Diver Estiu. El campus s'ha desenvolupat en el Centre Social Els Clavells, situat al carrer Els Clavells del Port de Sagunt. S'han dut a terme activitats artístiques, de psicomotricitat, musicoteràpia o exercicis d'expressió corporal, entre altres. A més, igual que en la resta de campus, s'han fet activitats a la platja. Sobre este programa, la regidora de Serveis Socials, Nuria Carbó, ha afirmat: «**El Diver Estiu és un programa meravellós perquè facilita la conciliació de les famílies, no solament la conciliació sinó també el descans. Però, a més, els proporciona ferramentes als participants amb les quals, en un programa com este, avancen moltíssim més quant a sociabilització i desenvolupament de les seues capacitats**».

![](/media/pucirrca/img_8304_c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/el-campus-dofi-l-escola-d-estiu-i-el-diver-estiu-finalitzen-amb-una-gran-participacio/ "Facebook")
*   [](http://twitter.com/share?url=https://aytosagunto.es/va/actualitat/el-campus-dofi-l-escola-d-estiu-i-el-diver-estiu-finalitzen-amb-una-gran-participacio/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-campus-dofi-l-escola-d-estiu-i-el-diver-estiu-finalitzen-amb-una-gran-participacio/ "Linked In")
*   [](mailto:?body=https://aytosagunto.es/va/actualitat/el-campus-dofi-l-escola-d-estiu-i-el-diver-estiu-finalitzen-amb-una-gran-participacio/)